Reverendo patri in Christo domino abbati Cluniacensi, frater Radulfus, monachorum de Castelacra minister humilis, et ejusdem loci conventus, salutem et obedientiam debitam et devotam. In negotio super inquisitione auctoritate vestra facta, nos et domum de Bremholme contingente, Willermum, monachum nostrum, et magistrum Droconem, domini papæ subdiaconum, latores præsentium, ad audiendum interlocutionem super dicta inquisitione procuratores nostros coram vobis constituimus, ratum habituri quicquid in dicto negotio per utrumque eorum vel alterum qui præsens fuerit, justitia mediante, coram vobis actum fuerit. Hoc idem viris venerabilibus capituli Cluniacensis diffinitoribus significamus. Datum apud Castelacram, IX kal. aprilis, anno Verbi incarnati Mº CCº XXXº VIII.